D ô v o d o v á    s p r á v a

Všeobecná časť

	Z potreby aproximácie práva Slovenskej republiky s normami Európskej únie ako aj zo skúsenosti z uplatňovania zákona NR SR č. 277/1994 Z.z. o zdravotnej starostlivosti v praxi od jeho poslednej novelizácie zákonom č. 80/2000 Z.z. vyplynula požiadavka upresnenia a doplnenia niektorých ustanovení, ale aj právne zakotvenie nových - dosiaľ právne neupravených inštitútov.

	Ide najmä o doriešenie problematiky dopravy v súvislosti s poskytovaním zdravotnej starostlivosti, ktorú bolo potrebné zosúladiť so zákonom NR SR č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov a zákonom NR SR č. 98/1995 Z.z. o Liečebnom poriadku v znení neskorších predpisov, podľa ktorých je doprava pacienta súčasťou zdravotnej starostlivosti poskytovanej na základe povinného zdravotného poistenia. Preto sa v oblasti prevádzkovania štátnych zdravotníckych zariadení upravuje táto oblasť ako súčasť poskytovanej zdravotnej starostlivosti a v oblasti povoľovania poskytovania zdravotnej starostlivosti sa upravuje vydávanie povolení na vykonávanie dopravnej zdravotnej služby, ako aj spôsob vysporiadania sa s doposiaľ prevádzkovanými dopravnými zdravotnými službami na základe živnostenského oprávnenia. V nadväznosti na uvedenú zmenu bolo potrebné novelizovať aj príslušné ustanovenie zákona NR SR č. 98/1995 Z.z. o Liečebnom poriadku v znení neskorších predpisov.

         V oblasti poskytovania závodnej preventívnej zdravotnej starostlivosti sa zdôrazňuje potreba spolupráce praktického lekára vykonávajúceho závodnú preventívnu zdravotnú starostlivosť so závodnou zdravotnou službou, ktorú je povinný zamestnávateľ zabezpečiť podľa zákona NR SR č. 330/1996 Z.z. o bezpečnosti a ochrane zdravia pri práci v znení zákona č. 95/2000 Z.z.
	
        V súlade s aproximačnými požiadavkami sa dopĺňa výpočet zdravotníckych pracovníkov o kategóriu zdravotníckych pracovníkov zubný lekár a upresňuje sa postup pri vydávaní povolenia na výkon zdravotníckeho povolania na území Slovenskej republiky  občanovi členského štátu Európskej únie alebo osobe, ktorá nadobudla odbornú spôsobilosť na výkon povolania v cudzine v závislosti od skutočnosti, či osoba pochádza alebo nepochádza z členského štátu Európskej únie alebo na skutočnosti, že odbornú spôsobilosť na výkon zdravotníckeho povolania získala v inom členskom štáte Európskej únie.

	Ďalej sa určuje povinnosť neštátneho zdravotníckeho zariadenia zabezpečiť zastupovanie v rozsahu získaného oprávnenia počas dočasnej neprítomnosti osoby, ktorá poskytuje zdravotnú starostlivosť a túto skutočnosť oznámiť štátnemu okresnému lekárovi v prípadoch, ak táto neprítomnosť trvá dlhšie ako tri pracovné dni a dopĺňa sa, že neštátne zdravotnícke zariadenie nemôže rozhodnúť o chorobe z povolania, profesionálnej otrave alebo inom poškodení zdravia pri práci, čím sa má zabrániť vplyvu zamestnávateľov na rozhodovanie o týchto skutočnostiach.

	Upresňuje sa tiež postup pri poskytovaní zdravotnej starostlivosti bez súhlasu pacienta, postup pri rozhodovaní o liečbe a konkrétnych zákrokoch u transsexuálov, ako aj postup pri výkone zdravotníckych  a súdnych pitiev. 

         V nadväznosti na uznesenie vlády Slovenskej republiky č. 694 zo dňa 30. augusta 2000 k  „Auditu súladu činností a financovania ústredných orgánov štátnej správy a organizácií v ich pôsobnosti“, v zmysle ktorého bol Ústav zdravotníckych informácií a štatistiky v Bratislave (ďalej len „ÚZIŠ“) začlenený do dodatku číslo 1/e medzi organizácie odporúčané na zmenu vlastníckych vzťahov najneskôr do 31. decembra 2001, sa navrhuje začlenenie ÚZIŠ do štruktúry Ministerstva zdravotníctva Slovenskej republiky. 

	Cieľom navrhovanej právnej úpravy je aproximácia práva Slovenskej republiky so smernicami Európskej únie v nedoriešenej oblasti voľného pohybu osôb, ako aj vyriešenie najakútnejších problémov aplikačnej praxe s cieľom posilnenia ochrany pacienta zabezpečením odbornosti, plynulosti, sústavnosti a dostupnosti zdravotnej starostlivosti.

         Návrh zákona bol dňa 12. marca 2001 prerokovaný v Odvetvovej rade hospodárskej a sociálnej dohody v rezorte zdravotníctva, ktorá uvedený návrh zobrala na vedomie a odporučila jeho predloženie na ďalšie legislatívne prerokovanie.
           Návrh zákona bol  dňa 12. apríla 2001 prerokovaný v Rade hospodárskej a sociálnej dohody Slovenskej republiky, ktorá schválila  predložený návrh s pripomienkami, ktoré  ministerstvo zdravotníctva akceptovalo.

	Návrh zákona je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

	Návrh zákona si nevyžiada zvýšené nároky na štátny rozpočet s čím súhlasilo i Ministerstvo financií Slovenskej republiky  listom č. 4801/2001-81. Návrh zákona nebude mať dopad na zamestnanosť a tvorbu pracovných miest.

Osobitná časť

K Čl. I

K bodu 1:
Navrhuje sa doplnenie § 2 o nový odsek 2, ktorý vyjadruje, že súčasťou zdravotnej starostlivosti je aj doprava v súvislosti s poskytovaním zdravotnej starostlivosti.

K bodu 2:
Navrhované ustanovenie odkazuje na zákon č. 435/2000 Z.z. o námornej plavbe, ktorým sa upravuje poskytovanie zdravotnej starostlivosti členom lodnej posádky na palube námorných  lodí. 

K bodu 3:
Navrhuje sa úprava ustanovenia z dôvodu, že detské domovy sa s účinnosťou od 1. 1. 1997 v súlade s článkom XXX zákona NR SR č. 222/1996 Z.z. o organizácii miestnej štátnej správy a o zmene a doplnení niektorých zákonov stali zariadeniami sociálnych služieb v odvetvovej pôsobnosti ministerstva práce, sociálnych vecí a rodiny a úhrada za starostlivosť je určená v § 43 zákona č. 195/1998 Z.z. o sociálnej pomoci v znení neskorších predpisov a vyhlášky MPSVR SR č. 198/1998 Z.z. na vykonanie niektorých ustanovení zákona o sociálnej pomoci.

K bodu 4:
Zosúladenie so zákonom NR SR č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov a zákonom NR SR č. 98/1995 Z.z o Liečebnom poriadku v znení neskorších predpisov, podľa ktorých je doprava pacienta zo zdravotných dôvodov súčasťou zdravotnej starostlivosti poskytovanej na základe povinného zdravotného poistenia.

K bodu 5:
Úprava zohľadňuje situáciu v aplikačnej praxi, v ktorej zdravotnícke zariadenia okrem ambulancií primárnej zdravotnej starostlivosti v skutočnosti neuzatvárajú písomnú dohodu o poskytovaní zdravotnej starostlivosti.

K bodu 6:
Doterajšia úprava, ktorá nezodpovedala skutočnosti, lebo ústavné zdravotnícke zariadenie neuzatvára s pacientom dohodu o poskytovaní zdravotnej starostlivosti, sa nahrádza povinnosťou získať súhlas pacienta na ďalšie poskytovanie zdravotnej starostlivosti zdravotníckom zariadení.

K bodu 7:
Ustanovenie ukladá povinnosť právnemu nástupcovi alebo dedičovi zaniknutého zdravotníckeho zariadenia a pôvodnému držiteľovi povolenia na poskytovanie zdravotnej starostlivosti zrušeného zdravotníckeho zariadenia odovzdať štátnemu okresnému lekárovi zdravotnú dokumentáciu, ktorý dočasne preberá zodpovednosť  za ďalšie nakladanie s ňou.

K bodu 8: 
Zosúladenie zákona o zdravotnej starostlivosti so zákonom NR SR č. 330/1996 Z.z. o bezpečnosti o ochrane zdravia pri práci v znení neskorších predpisov.

K bodu 9:
Vymedzujú sa  subjekty, ktoré vykonávajú dopravu v súvislosti s poskytovaním zdravotnej starostlivosti.

K bodu 10:
Ide o jednoznačné označenie subjektov leteckej záchrannej služby, ktorých činnosť sa uhrádza na základe zdravotného poistenia ako poskytovateľov zdravotnej starostlivosti.

K bodu 11:
Rozširuje demonštratívny výpočet  činností vykonávaných v rámci následnej zdravotnej starostlivosti aj o logopedickú a liečebno-pedagogickú starostlivosť.

K bodu 12:
Nanovo sa definuje ošetrovateľská starostlivosť vzhľadom k tomu, že doterajšia úprava je v súčasnosti nedostatočná a zároveň sa vymedzuje pojem pôrodná asistencia, ktorá doteraz nebola v právnom predpise definovaná. 

K bodu 13:
Opravuje sa nadpis § 24 z dôvodu, že ďalšie v zdravotníctve uvedené v ods. 2 tohto ustanovenia sú v aplikačnej praxi nesprávne zaraďované do sústavy zdravotníckych zariadení.

K bodu 14:
V súvislosti s výkonom dopravnej zdravotnej služby zdravotníckymi zariadeniami sa do sústavy zdravotníckych zariadení začleňujú ďalšie zdravotnícke zariadenie zamerané na poskytovanie takejto starostlivosti.

K bodu 15:
Uvedeným sa jednoznačne stanovuje, kto vymenúva riaditeľov štátnych zdravotníckych zariadení, a to z dôvodu, že to právny predpis doteraz jednoznačne nestanovoval. V praxi sa vychádzalo najmä zo zákona o rozpočtových pravidlách a zo zriaďovacích listín zdravotníckych zariadení. 

K bodu 16:
Uvedeným sa rozširuje okruh zdravotníckych zariadení, ktoré môžu so súhlasom zriaďovateľa poskytovať sociálne služby.

K bodu 17:
Legislatívna úprava ustanovenia v súvislosti so zmenou § 74a.

K bodu 18: 
Ukladá sa povinnosť neštátnemu zdravotníckemu zariadeniu zabezpečiť zastupovanie v rozsahu získaného oprávnenia počas dočasnej neprítomnosti osoby, ktorá poskytuje zdravotnú starostlivosť  vo všetkých prípadoch a súčasne túto skutočnosť oznámiť štátnemu okresnému lekárovi, ak neprítomnosť trvá dlhšie ako tri pracovné dni.

K bodu 19: 
Legislatívna úprava ustanovenia v súvislosti so zmenou § 74a.

K bodu 20:
Legislatívna úprava ustanovenia v súvislosti so zmenou § 16 ods. 4.

K bodu 21:
Umožňuje sa, aby zdravotnú starostlivosť v prípadoch ochorení, pri ktorých možno uložiť ústavnú psychiatrickú starostlivosť bez súhlasu pacienta alebo ochrannú liečbu podľa Trestného zákona vykonávalo aj neštátne zdravotnícke zariadenia. Prax v zabezpečovaní ochrannej ambulantnej psychiatrickej, protialkoholickej a protitoxikomanickej a sexuologickej liečby ukázala, že v niektorých regiónoch Slovenska je problém s ich vykonávaním, pretože v spádových oblastiach sú už len neštátne psychiatrické ambulancie. Naviac pri realizácii ambulantnej sexuologickej ochrannej liečby dochádza k nežiadúcemu javu, že v regióne pôsobiaci neštátny psychiater s nadstavbovou atestáciou zo sexuológie nemôže túto liečbu vykonávať a pacient ju vykonáva u ambulantného psychiatra v štátnom zariadení, hoci tento požadovanú kvalifikáciu nemá. V súčasnosti je v ambulantnej starostlivosti odštátnených asi polovica psychiatrov,  preto je potrebné, aby legislatíva na tento vývoj reagovala.

K bodu 22:
Uvedené má za cieľ zabrániť vplyvu zamestnávateľov pri rozhodovaní o týchto skutočnostiach a toto rozhodovanie zostane ponechané v pôsobnosti štátnych zdravotníckych zariadení ústavnej zdravotnej starostlivosti s  tým, že konečné rozhodnutie o chorobe z povolania, profesionálnej otrave alebo inom poškodení zdravia bude naďalej oprávnená vydať len klinika pracovného lekárstva.

K bodu 23:
Výpočet neštátnych zdravotníckych zariadení, ktoré povoľuje ministerstvo zdravotníctva,  sa dopĺňa o možnosť povoliť aj neštátnu záchrannú zdravotnú službu.

K bodu 24:
Vzhľadom k tomu, že vykonávanie dopravnej zdravotnej služby nie je možné stotožňovať s bežnou prepravou osôb vykonávanou na základe živnostenského zákona z dôvodu potreby preverenia prítomnosti potrebného zdravotníckeho materiálno-technického a personálneho vybavenia vozidiel určených na dopravu osôb zo zdravotných dôvodov (upravené vyhláškou MZ SR č. 40/1997 Z.z.), je potrebné zákonne upraviť vydanie povolenia na poskytovanie zdravotnej starostlivosti v neštátnom zdravotníckom zariadení dopravnej zdravotnej služby u osôb, ktoré budú dopravnú zdravotnú službu vykonávať ako podnikateľskú činnosť. Povolenie vydáva príslušný krajský úrad. 

K bodu 25:
Toto ustanovenie umožňuje fyzickej alebo právnickej osobe na základe vydaného povolenia poskytovať hematologicko-transfuziologickú starostlivosť (ide najmä o odbery krvi) mimo priestorov zdravotníckeho zariadenia (napr. v mobilných hematologicko-transfuziologických jednotkách alebo v iných dohodnutých priestoroch určených na odbery krvi).

K bodu 26:
Keďže držiteľom povolenia je právnická osoba, táto nemôže mať manžela, pretože do manželstva vstupujú len fyzické osoby.

K bodu 27:
V prípade, ak žiada o povolenie na poskytovanie zdravotnej starostlivosti cudzinec, je potrebné k žiadosti pripojiť povolenie na výkon zdravotníckeho povolania.

K bodu 28:
Legislatívna úprava ustanovenia v súvislosti s doplnením § 31 ods. 4.

K bodom 29 a 30:
Z dôvodu duplicity sa vypúšťa § 32 ods. 9 a zároveň sa dopĺňa § 32 ods. 8 písm. f), kde sa držiteľovi povolenia určuje povinnosť požiadať o zrušenie povolenia najmenej dva mesiace pred dňom, od ktorého žiada povolenie zrušiť.

K bodu 31:
Umožňuje sa, aby každý držiteľ povolenia na poskytovanie zdravotnej starostlivosti mohol uzavrieť dohodu o prevode neštátneho zdravotníckeho zariadenia.

K bodu 32:
Stanovuje sa povinnosť vedúceho zdravotníckeho zariadenia ustanoviť odborné konzílium pri rozhodovaní o liečbe transsexuálov. 

K bodu 33:
Definícia overovania nových medicínskych poznatkov na človeku sa rozširuje o oblasť overovania zdravotníckych pomôcok.

K bodu 34:
Podrobnejšie sa upravujú podmienky overovania medicínskych poznatkov na človeku.

K bodom 35 a 36:
Legislatívna úprava v nadväznosti na bod 34 (§ 40 ods. 3).

K bodu 37:
Uvedené sa navrhuje z dôvodu, že v zákone a  ani v inom všeobecne záväznom právnom predpise nie je stanovené ako sa naloží s písomným alebo inak preukázateľným vyhlásením osoby o tom, že po svojej smrti nesúhlasí s odberom svojich orgánov na účely transplantácie. Tento problém sa navrhuje riešiť analogicky ako v prípade pitvy.

K bodu 38:
Rozširujú sa prípady, kedy možno pitvu vykonať aj za situácie, že osoba počas svojho života pitvu odmietla.

K bodu 39:
Uvedené má za cieľ jednoznačne odlíšiť zdravotnú pitvu od súdnej pitvy  a presne určiť prípady, v ktorých vykoná pitvu oddelenie patologickej anatómie zdravotníckeho zariadenia a v ktorých ústav súdneho lekárstva a  oddelenie súdneho lekárstva zdravotníckeho zariadenia. 

K bodu 40:
V nadväznosti na túto zmenu by sa navrhované ustanovenie
- písm. a) vzťahovalo na kategórie zdravotníckych pracovníkov uvedené v § 54 ods. 3 písm. a) až c),  t.j. lekár, zubný lekár, farmaceut,
- navrhované ustanovenie písm. b) vzťahovalo na kategórie zdravotníckych pracovníkov uvedené v § 54 ods. 3 písm. d) až h), t.j. sestra, pôrodná asistentka, laborant, asistent, technik,
- navrhované ustanovenie písm. b)  vzťahovalo na kategórie zdravotníckych pracovníkov uvedené v § 54 ods. 3 písm. i), t.j. iný zdravotnícky pracovník.

K bodu 41:
Zosúladenie so smernicou Rady 78/687/EHS upravujúca koordináciu zákonných ustanovení, predpisov a administratívnych opatrení týkajúcich sa činnosti stomatológov.

K bodu 42:
Navrhovaným ustanovením sa nanovo definuje odborná spôsobilosť pracovníkov v zdravotníctve vzhľadom k tomu, že doterajšia úprava je už v súčasnosti nepostačujúca. 
Zároveň sa  mení pôvodné splnomocňovacie ustanovenie  z dôvodu, že neumožňovalo upraviť odbornú spôsobilosť na výkon pracovných činností aj u pomocných zdravotníckych pracovníkov, ktorí patria medzi pracovníkov v zdravotníctve. 

K bodom 43, 44 a 45:
Zosúladenie so smernicami Európskej únie.

K bodu 46:
Navrhuje sa doplnenie dohody o zriadení výučbovej základne o ďalšie náležitosti. Uvedené sa navrhuje z dôvodu, že vedúci výučbovej základne je zodpovedný za rozsah a kvalitu výučbového procesu študentov v príslušnom študijnom odbore a jeho identita (minimálne meno, priezvisko a zamestnávateľ) musí byť v dohode jasne formulovaná. V procese schvaľovania dohôd zo strany Ministerstva zdravotníctva Slovenskej republiky je nevyhnutné posúdiť  aj odbornú spôsobilosť  vedúceho výučbovej základne (t.j. plnenie odborných predpokladov na výkon tejto funkcie, nakoľko sa od neho očakáva komplexná znalosť  problematiky príslušného výučbového procesu, hodnotenie rozsahu a kvality výučbového procesu), ako aj plnenie manažérskych a ďalších špecifických požiadaviek podľa druhu výučbovej základne.

K bodu 47:
Nanovo sa formuluje splnomocňovacie ustanovenie, vzhľadom k tomu, že spôsob ďalšieho vzdelávania bude upravovať  nariadenie vlády Slovenskej republiky.

K bodu 48:
Legislatívna úprava ustanovenia v súvislosti so zmenou § 74a.

K bodu 49:
Uvedené sa navrhuje v súlade s  návrhom zákona, ktorým sa mení a dopĺňa zákon č. 140/1998 Z.z. o liekoch a zdravotníckych pomôckach v znení neskorších  predpisov, podľa ktorého sa z doterajšieho Štátneho ústavu pre kontrolu liečiv zriaďuje Štátny ústav pre kontrolu liečiv ako orgán štátnej správy na úseku humánnej farmácie.
Navrhovaná úprava nadväzuje aj na uznesenie vlády Slovenskej republiky č. 694 zo dňa 30. augusta 2000 k  „Auditu súladu činností a financovania ústredných orgánov štátnej správy a organizácií v ich pôsobnosti“ (ďalej len „audit“), v zmysle ktorého bol Ústav zdravotníckych informácií a štatistiky v Bratislave (ďalej len „ÚZIŠ“) začlenený do dodatku číslo 1/e medzi organizácie odporúčané na zmenu vlastníckych vzťahov najneskôr do 31. decembra 2001. V súlade s odporúčaniami auditu minister zdravotníctva rozhodol o zmene organizačnej štruktúry Ministerstva zdravotníctva Slovenskej republiky a vydal pokyn na prípravu začlenenia ÚZIŠ do štruktúry ministerstva zdravotníctva s účinnosťou od 1. januára 2002. 

K bodu 50:
Navrhuje sa zmena odkazu, nakoľko zákon uvádzaný v poznámke 25 bol nahradený zákonom č. 52/1998 Z.z. o ochrane osobných údajov v informačných systémoch v znení zákona č. 241/2001 Z. z.

K bodu 51:
Legislatívna úprava ustanovenia v súvislosti so zmenou § 74a.

K bodu 52:
Prechodné ustanovenie určujúce povinnosť pre subjekty vykonávajúce dopravnú zdravotnú službu ako podnikateľskú činnosť podriadiť sa posudzovaniu splnenia zákonných podmienok a získať povolenie na výkon tejto činnosti podľa tohto zákona. Zároveň sa určuje, že štátne zdravotnícke zariadenie, ktoré bude pretransformované podľa pripravovaného transformačného zákona môže poskytovať zdravotnú starostlivosť naďalej, ale je povinné najneskôr do piatich rokov získať povolenie na poskytovanie zdravotnej starostlivosti.

K Čl. II

K bodom 1 a 3:
Úprava potrebná v nadväznosti na zmenu zákona NR SR č. 277/1994 Z.z. o zdravotnej starostlivosti  v znení neskorších predpisov, kde sa ustanovilo že dopravná zdravotná služba je zdravotníckym zariadením, ktorému povolenie na poskytovanie zdravotnej  starostlivosti vydáva krajský úrad. 

K bodu 2:
Úprava potrebná v nadväznosti na zmenu § 18 ods. 5 zákona NR SR č. 277/1994 Z.z. o zdravotnej starostlivosti  v znení neskorších predpisov.

K Čl. III

Navrhuje sa účinnosť.

V Bratislave 22. augusta 2001  

	Predseda vlády 
	Slovenskej republiky 
	Mikuláš  D z u r i n d a

	Minister zdravotníctva
	Slovenskej republiky
	Roman  K o v á č